রবিবার রাত থেকে একটানা বৃষ্টিতে বিপর্যস্ত রেল পরিষেবা। সোমবার সকাল থেকে প্রায় সারাদিনই থমকে হাওড়া ও শিয়ালদহ স্টেশন। বিপাকে নিত্যযাত্রীরা। 
দুই শাখার একাধিক স্টেশনে ওভারহেডের তারের বিদ্যুৎ সংযোগ বিচ্ছিন্ন হয়ে পড়ায় ও সিগন্যালিং পয়েন্ট বিকল হয়ে যাওয়ায় বহু শহরতলির লোকাল ট্রেন পরিষেবা দফায় দফায় বাধা পায়। এর জেরে অধিকাংশ ট্রেনই প্রায় ৪৫ মিনিট থেকে দেড় ঘণ্টা দেরিতে গন্তব্য স্টেশনে ঢুকেছে। বাতিল করতে হয়েছে দু’টি শাখার প্রায় ২০ জোড়া লোকাল ট্রেন। এর জেরে প্রায় সাড়ে তিন লক্ষ যাত্রী বিপাকে পড়েছেন বলে খবর। লাইনে গোলমালের জেরে একাধিক ডাউন মেল-এক্সপ্রেস ট্রেনের হাওড়া ঢুকতে দীর্ঘ সময় লেগে যায়। হাওড়া কারশেড, শিয়ালদহ ও চিৎপুর রেল ইয়ার্ডে বৃষ্টির জল জমতে থাকায় পরিস্থিতি আরও খারাপ হতে পারে বলে আশঙ্কা করছেন রেল কর্তারা। 
সারারাত বৃষ্টির পরে এদিনও বৃষ্টি অব্যাহত। ফলে হাওড়া শাখার হাওড়া-বর্ধমান কর্ড লাইন, হাওড়া-বর্ধমান মেন লাইন, হাওড়া-তারকেশ্বর লাইনে এদিন সকাল থেকেই বিপত্তি দেখা দেয়। রেল সূত্রে জানা গিয়েছে, একাধিক জায়গায় রেললাইনের ওভারহেডের তারের উপরে গাছ পড়ে যাওয়ায় বিপর্যস্ত হয় পরিষেবা। কর্ড লাইন শাখার কামারকুণ্ডু ও জনাই রোড স্টেশনের মাঝে ওভারহেডে গাছ উপড়ে পড়ায় ওই শাখায় প্রায় দেড় ঘণ্টা রেল পরিষেবা থমকে যায়। একটি মালগাড়ি বলরামবাটি স্টেশনের কাছে খারাপ হওয়ায় কর্ড লাইনে সমস্যা আরও বাড়ে। হাওড়া-বর্ধমান মেন লাইনে একাধিক স্টেশনে পয়েন্টে গোলমালের জন্যও বিপর্যস্ত হয় 
শিয়ালদহের দক্ষিণ শাখাতেও বৃষ্টির জেরে সাময়িক থমকে যায় রেল পরিষেবা। সোনারপুর ও নরেন্দ্রপুর স্টেশনের মাঝে এবং ক্যানিং ও তালদি স্টেশনের মাঝে ওভারহেড তারে গাছের ডাল ভেঙে পড়ায় বিদ্যুৎ সংযোগ বিচ্ছিন্ন হয়। ফলে ক্যানিং ও লক্ষ্মীকান্তপুর শাখায় প্রায় ঘণ্টাখানেক ট্রেন পরিষেবা বিপর্যস্ত হয়। মেন শাখায় দমদম ও বেলগাছিয়ার কাছে একই কারণে প্রায় ৪৫ মিনিট ট্রেন পরিষেবা থমকে যায়। একইভাবে ট্রেন সাময়িক বিপর্যস্ত হওয়ায় সমস্যায় পড়েন বারাসত-হাসনাবাদ শাখার যাত্রীরা।